Document ID: 32003R1467

Κανονισμός (ΕΚ) αριθ. 1467/2003 της Επιτροπής
της 19ης Αυγούστου 2003
για τροποποίηση του κανονισμού (EΚ) αριθ. 1898/97 για τον καθορισμό των λεπτομερειών εφαρμογής στον τομέα του χοιρείου κρέατος του καθεστώτος που προβλέπεται στο πλαίσιο της ευρωπαϊκής συμφωνίας με την Πολωνία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2003/263/ΕΚ του Συμβουλίου, της 27ης Μαρτίου 2003, σχετικά με την υπογραφή και τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις(1), και ιδίως το άρθρο 3,
Εκτιμώντας τα ακόλουθα:
(1) Κατά την τελευταία τροποποίηση του κανονισμού (EΚ) αριθ. 1898/97 της Επιτροπής, της 29ης Σεπτεμβρίου 1997, για τον καθορισμό των λεπτομερειών εφαρμογής στον τομέα του χοιρείου κρέατος του καθεστώτος που προβλέπεται στο πλαίσιο των ευρωπαϊκών συμφωνιών με τη Βουλγαρία, την Τσεχική Δημοκρατία, τη Σλοβακία, τη Ρουμανία, τη Δημοκρατία της Πολωνίας και τη Δημοκρατία της Ουγγαρίας(2), από τον κανονισμό (EΚ) αριθ. 1160/2003(3), οι κωδικοί της συνδυασμένης ονοματολογίας ορισμένων προϊόντων που περιλαμβάνονται στο παράρτημα A στοιχείο β) του πρωτοκόλλου της απόφασης 2003/263/EΚ, παραλήφθηκαν από αβλεψία. Ως εκ τούτου πρέπει να τροποποιηθεί το μέρος B του παραρτήματος I του κανονισμού (EΚ) αριθ. 1898/97.
(2) Η κοινοποίηση, στην Επίσημη Εφημερίδα της Ευρωπαϊκής Ένωσης(4), της συμφωνίας με την Πολωνία προβλέπει ως ημερομηνία έναρξης ισχύος του πρωτοκόλλου της απόφασης 2003/263/EΚ την 1η Απριλίου 2003. Από την ημερομηνία αυτή εφαρμόζεται επίσης η παρούσα τροποποίηση.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I, μέρος B του κανονισμού (EΚ) αριθ. 1898/97 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Αυγούστου 2003.

Labels: 3
18
17
15